Bekende kletsrymer in Texas doodgeskietDie Amerikaanse kletsrymer Takeoff. (Foto: Image Press Agency/NurPhoto/AFP) ŉ Bekende Amerikaanse kletsrymer is Dinsdag in die vroeë oggendure in Houston, Texas, dood nadat ŉ skietery by ŉ kegelbaan uitgebreek het. Die plaaslike polisie het Dinsdag bevestig dat die kletsrymer Takeoff, ook ŉ lid van die invloedryke hip-hop trio Migos, in die voorval doodgeskiet is. Beamptes het om 02:30 ŉ oproep ontvang dat daar glo ŉ skietery by die betrokke kegelbaan aan die gang is. Takeoff is kort daarna dood op die toneel aangetref. Twee ander mense is ook in die voorval geskiet, maar het slegs nielewensbedreigende beserings opgedoen. Hulle is met private voertuie na ŉ hospitaal geneem. Die skietery het glo uitgebreek ná afloop van ŉ private partytjie by die kegelbaan. Sowat 40 mense was by dié partytjie. ŉ Groot groep mense het in die vroeë oggendure buite die venue se voordeur bymekaargekom, waarna skote afgevuur is. Daar was glo ŉ woordewisseling voordat die skote geklap het. Volgens die Amerikaanse poniekoerant TMZ was Quavo, nog ŉ lid van die groep Migos, die aand van die skietery daar. Hy het egter geen beserings opgedoen nie. Troy Finner, polisiehoof van Houston, het op die toneel aan joernaliste meegedeel dat minstens twee vuurwapens by die skietery betrokke was. Ondersoekers het egter nie tans rede om te glo dat Takeoff, oftewel Kirshnik Khari Ball, “enigsins in misdadige aktiwiteite” ten tyde van die skietery betrokke was nie. Dit is ook nog nie duidelik of hy spesifiek geteiken is nie. “Op grond van dit wat mense oor hom sê was hy geliefd, gerespekteer en nie ŉ gewelddadige persoon nie. Ons glo nie hy was direk by die skietery betrokke nie,” het Finner gesê. As lid van Migos het Takeoff verskeie toptientreffers op die Billboard Hot 100 behaal, waaronder treffers soos “MotorSport” saam met Nicki Minaj en Cardi B. Sy ma het reeds na Houston gevlieg en die polisie hou haar op die hoogte van verwikkelinge.